**Қазақстан Республикасы Парламенті Мәжілісінің депутаттары – Фракция мүшелері Маңғыстау облысы Түпқараған ауданы С.Шапағатов ауылында болды**

1-ші ақпан күні Қазақстан Республикасы Парламенті Мәжілісінің депутаттары – «Нұр Отан» Фракциясының мүшелері Маңғыстау облысы Түпқараған ауданы С.Шапағатов ауылының маңындағы «Kazakhstan Caspian Offshore Industries» ЖШС мекемесінің қызметкерлерімен кездесті.

Аталмыш мекеме Италия компаниясымен бірлесіп құрылып, 2008 жылдан бері пайдалануға берілді. Алдымен депутаттарға қауіпсіздік ережесі туралы бейнеролик көрсетіліп, таныстырылды. Одан әрі фракция мүшелері мекеменің жұмыс барысымен танысып, цехтарды аралап көрді. Кәсіпорын құрылыс-монтаж жұмыстарына бағытталған. Мұнда жылына 6000 тонна металл шығарылады. Халық қалаулары жұмысшылармен жүздесіп, тілдесті.

«Кәсіпорында мыңнан астам адам қызмет етеді. Қуанарлығы мамандардың көбі жастардан құралған. Олар ағылшын тілін жетік меңгерген. Мұнда жұмысшылар үшін алғашқы жәрдем көрсету пункті тәулік бойы қызмет етеді. Кәсіпорын қаладан алшақ орналасқаннан кейін, қызметкерлер автокөлікпен тасымалданады. Еңбекақы уақытында төленіп отыр. Қауіпсіздік ережесі де қатаң сақталуда. Мұнда қызметкерлерге барлық жағдай жасалғаның көрдік», - деді депутат З.Аманжолова.

Мәжіліс депутаттары Елбасы Нұрсұлтан Назарбаевтың Қазақстан халқына Жолдауы мен мемлекеттік бағдарламаларды кеңінен түсіндірді. Ал жас мамандарға «7-20-25» бағдарламасы бойынша тиімді тұстарын тереңінен айтып берді.

Бүгінгі таңда тек Маңғыстау облысында ғана «Жаңа серпін» өңірлік бағдарламасы жүзеге асырылып жатқанын атап өткен жөн. Бұл бағдарламаның аясында жас мамандар өңір экономикасына қажет кез келген саланың мамандығын игеріп, даярлық және қайта даярлықтан өтіп, қызметтерін атқарып жатыр.